Jos rää’ksi tulkitaan nenästä ulos valuva erite, päästään seuraavanlaiseen karkeaan laskelmaan.

Suomalainen sairastaa noin neljä flunssaa vuodessa, joista kukin kestää keskimäärin seitsemän vuorokautta. Käytämme niistämiseen noin 10 nenäliinaa päivässä, ja yksi liina imee enimmillään kaksi millilitraa. Tämän perusteella nenästä poistuisi vuorokaudessa 20 millilitraa eritettä. Vuosituotannoksi saadaan 560 millilitraa räkää. Ihminen elää keskimäärin 80-vuotiaaksi, joten elinaikainen tuotanto on lähes 45 litraa eli neljä ja puoli ämpärillistä.

Nenä vuotaa kuitenkin myös muulloin kuin flunssaisena. Jos tätä räkää heruu pari millilitraa päivässä, se tekee 80 vuoden kuluessa melkein 60 litraa eli kuusi ämpärillistä.

Sisältö jatkuu mainoksen jälkeen

Hengitysteiden eri kohdissa syntyy hieman erilaista räkää. Tyypillisesti sitä tuottavat nenän ja nielun limakalvot.

Sisältö jatkuu mainoksen alla

Normaali pintoja suojaava ja kostuttava lima on yleensä kirkasta. Kunnon flunssassa siihen sekoittuu kudosnestettä, kuolleiden limakalvosolujen jäännöksiä, puolustussoluja, viruksia ja bakteereja. Paksut hyhmäiset osat kirkkaan liman seassa koostuvat soluista ja niiden rippeistä. Tautisenkin räästä suurin osa on tavallista limasolujen eritettä.

Vastaajana Pentti Huovinen,

bakteeriopin professori, Turun yliopisto.

Julkaistu Tiede-lehdessä 5/2017